钦定古今图书集成/历象汇编/乾象典/第002卷 > 明阳玛诺天问略 > 人居地四围各以天顶日轮为时早晚图
## 钦定古今图书集成/历象汇编/乾象典/第002卷 > 明阳玛诺天问略 > 人居地四围各以天顶日轮为时早晚图

### 人居地四围各以天顶日轮为时早晚图说

如右图，地为圆体悬于空际上，下四旁皆有人居。四方之人各以所居子午线为午时，太阳在东方。甲居东方者为午时，日轮在其天顶故也；乙居西方者即为卯时，日轮至天顶须三时故也；丙亦居西方者即为子时，日轮以至天顶须六时故也。诸地相去，自东而西，莫不皆然。地球自南而北，三百六十度一周，每一度二百五十里。日轮每刻平行天度三度四十五分。如两地相去九百三十七里半，则尽隔为一刻；相去七千五百里，则相隔为一时。因知居东方者，若得午时，自此逐渐往西，即为巳、为辰、为卯、为寅、为丑、为子。天下自东而西，时刻各异，各以日轮到本处子午线为午正初刻。昼夜长短恒同者，盖以北极出地多寡定为时刻多少，所以自东而西一带。但经度相同地方，其离北极皆同，则昼夜长短亦同。

南北纬度，自赤道至极下，昼夜时刻，随地各有长短。盖居赤道下者，以赤道为天顶，而其南北二极，正与地面相平。地平之交于诸节气线，皆当正中，故其昼夜长短恒平也。北极出地，则地平之交节气非其正中矣，故所分上下亦非平分。夏至则其线大分在上，而昼长夜短；冬至则其线小分在上，而昼短夜长。今欲知赤道之下昼夜常平，后图详之。